## Odluka o općinskim porezima Općine Lastovo

### NN 10/2007 (29.1.2007.), Odluka o općinskim porezima Općine Lastovo

# OPĆINA LASTOVO

**453**

Na temelju čl. 41. stav 2. Zakona o izmjenama i dopunama Zakona o financiranju
jedinica lokalne samouprave i uprave (»Narodne novine« br. 59/01.) i čl. 25.
Statuta Općine Lastovo, na 16. sjednici Općinskog vijeća Općine Lastovo,
održanoj 30. lipnja 2006. godine, donesena je

## ODLUKU

### O OPĆINSKIM POREZIMA

I. OPĆE ODREDBE

Članak 1.

Ovom se Odlukom utvrđuju stope, visina i način obračuna i plaćanja općinskih
poreza koji su vlastiti izvori prihoda Proračuna Općine Lastovo.

Članak 2.

Glede razreza, naplate, žalbe, obnove postupka, zastare i drugih postupovnih
odredaba pri plaćanju općinskih poreza shodno se primjenjuju odredbe Općeg
poreznog zakona.

II. VRSTE POREZA

Članak 3.

Općini Lastovo pripadaju prihodi od sljedećih općinskih poreza:
1. Prirez porezu na dohodak,
2. Porez na potrošnju,
3. Porez na kuće za odmor,
4. Porez na neobrađeno poljoprivredno zemljište,
5. Porez na nekorištene poduzetničke nekretnine,
6. Porez na neizgrađeno građevno zemljište,
7. Porez na tvrtku ili naziv,
8. Porez na korištenje javnih površina.

*1. Prirez porezu na dohodak*
Članak 4.

Prirez porezu na dohodak plaćaju obveznici poreza na dohodak koji imaju
prebivalište na području Općine Lastovo.

Članak 5.

Prirez porezu na dohodak za obveznike plaćanja obračunava se po stopi od 3 %.
Prirez porezu na dohodak obvezan je obračunati, obustaviti i na propisani način
uplatiti obveznik istodobno s isplatom dohotka.

*2. Porez na potrošnju*
Članak 6.

Porez na potrošnju plaća se na potrošnju alkoholnih pića, piva i bezalkoholnih
pića po stopi od 3 %.

Članak 7.

Osnovica poreza na potrošnju je prodajna cijena pića po kojoj se pića prodaju u
ugostiteljskim objektima, umanjena za PDV.

Članak 8.

Porez na potrošnju alkoholnih i bezalkoholnih pića i piva obveznik poreza
obračunava i plaća do posljednjeg dana u mjesecu za protekli mjesec.
Prijavu poreza na potrošnju obveznik u istom roku dostavlja Poreznoj upravi –
Ispostava Lastovo.
Obračunati porez evidentira se na posebnim obrascima.

*3. Porez na kuće za odmor*
Članak 9.

Kućom za odmor smatra se svaka zgrada ili dio zgrade (stan) koja se koristi
sezonski ili povremeno. Kućom za odmor smatra se i odmaralište. Kućom za odmor,
u smislu ove Odluke, ne smatraju se gospodarske zgrade koje služe za smještaj
poljodjelskih strojeva, alata i slično.
Porez na kuće za odmor ne plaća se na kuće za odmor koje se ne mogu koristiti.

Članak 10.

Porez na kuće za odmor plaćaju pravne i fizičke osobe koje su vlasnici kuće, po
četvornom metru korisne površine, godišnje, u roku od 15 dana od dana dostave
rješenja o utvrđivanja obveze i to kako slijedi:
1. Hrvatski državljani s prebivalištem u Općini Lastovo i pravne osobe sa
sjedištem u Općini Lastovo – 5,00 kuna,
2. Hrvatski državljani s prebivalištem izvan Općine Lastovo i pravne osobe sa
sjedištem izvan područja Općine Lastovo – 10, 00 kuna,
3. Strani državljani – 15,00 kuna.

Članak 11.

Obveznici poreza na kuće za odmor dužni su Poreznoj upravi –Ispostava Lastovo
dostaviti podatke o mjestu gdje se objekt nalazi, o korisnoj površini objekta i
druge podatke potrebne za razrez poreza na kuće za odmor, najkasnije do 31.
ožujka godine za koju se porez razrezuje ili u roku od 15 dana od dana kada je
nastala promjena.
Porez na kuće za odmor ne plaća se za kuće u kojima su nastanjene osobe sa
statusom prognanika i izbjeglica.

*4. Porez na neobrađeno obradivo poljoprivredno zemljište*
Članak 12.

Porez na neobrađeno obradivo poljoprivredno zemljište plaćaju vlasnici ili
zakupci toga zemljišta ako zemljište ne obrađuju godinu dana.
Pod neobrađenim obradivim poljoprivrednim zemljištem smatra se zemljište koje se
po svojoj veličini, klasi i kulturi može obrađivati i privesti poljoprivrednoj
proizvodnji.

Članak 13.

Osnovica poreza na neobrađeno obradivo poljoprivredno zemljište je površina
zemljišta izražena u hektarima.

Članak 14.

Porez na neobrađeno obradivo poljoprivredno zemljište plaća se godišnje po
hektaru u kunama u visini kako slijedi:

|  |  |  |  |  |
| --- | --- | --- | --- | --- |
| klasa | I | II | III | IV |
| na oranice | 500,00 | 400,00 | 300,00 | 200,00 |
| na povrtnjake | 800,00 | 600,00 | 400,00 | 200,00 |
| na voćnjake | 1.000,00 | 800,00 | 600,00 | 400,00 |
| na vinograde | 1.000,00 | 800,00 | 600,00 | 400,00 |
| na livade | 250,00 | 200,00 | 150,00 | 100,00 |

Članak 15.

Porez na neobrađeno obradivo poljoprivredno zemljište ne plaćaju:
4. Vlasnici zemljišta stariji od 65 godina muškarci i 60 godina žene,
5. Invalidi Domovinskog rata s invaliditetom 50% i više,
6. Vlasnici zemljišta koji zbog bolesti uz predočenje dokaza (liječnički nalaz)
nisu u stanju obrađivati zemlju,
7. Vlasnici ili zakupci zemljišta čija primanja po članu domaćinstva u
prethodnoj godini ne prelaze 1.464,52 kuna (najniža mirovina) mjesečno (uz
predočenje dokaza: za zaposlene PK 1, za umirovljenike potvrda mirovinskog
fonda, za samostalne djelatnosti dokaz porezne uprave o ostvarenom dohotku), a
imaju prijavljeno prebivalište na području Općine Lastovo.

Članak 16.

Obveznici poreza na neobrađeno obradivo poljoprivredno zem­ljište moraju do 31.
ožujka godine za koju se utvrđuje porez, Poreznoj upravi – Ispostava Lastovo
dostaviti podatke o mjestu, veličini, klasi i kulturi zemljišta koje se ne
obrađuje.
Porez na neobrađeno obradivo poljoprivredno zemljište plaća se u roku od 15 dana
od dana dostave rješenja o utvrđivanju toga poreza.

*8. Porez na nekorištene poduzetničke nekretnine*
Članak 17.

Porez na nekorištene poduzetničke nekretnine plaća se na nekretnine namijenjene
obavljanju poduzetničke djelatnosti (proizvodni i drugi poslovni prostori) koji
se ne koriste.
Nekorištenim poduzetničkim nekretninama smatraju se nekretnine u kojima se ne
obavlja djelatnost godinu dana.

Članak 18.

Obveznik poreza na nekorištene poduzetničke nekretnine je fizička ili pravna
osoba koja je vlasnik odnosno zakupac nekretnine.

Članak 19.

Osnovica poreza na nekorištene poduzetničke nekretnine je korisna površina
nekretnine izražena u četvornim metrima.

Članak 20.

Porez na nekorištene poduzetničke nekretnine plaćaju obveznici s prebivalištem,
odnosno sjedištem na području općine Lastovo u iznosu od 5,00 kuna, a ostali u
iznosu od 15,00 kuna/m2 godišnje u roku od 15 dana od dana dostave rješenja o
utvrđivanju poreza.
Obveznici poreza na nekorištene poduzetničke nekretnine moraju Poreznoj upravi –
Ispostava Lastovo dostaviti podatke o nekorištenim poduzetničkim nekretninama do
31. ožujka godine za koju se utvrđuje porez.

Članak 21.

Porez na nekorištene poduzetničke nekretnine ne plaća se na nekretnine koje su
povjerene na privremeno upravljanje općini i nekretnine koje imaju svojstvo
kulturnog dobra prema Zakonu o zaštiti i očuvanju kulturnih dobara.
Porez na nekorištene poduzetničke nekretnine ne plaćaju vlasnici odnosno zakupci
u slučaju više sile, prirodnih nepogoda, ili ako postoje druge zapreke njihovom
korištenju.

*6. Porez na neizgrađeno građevno zemljište*
Članak 22.

Porez na neizgrađeno građevno zemljište plaćaju pravne i fizič­ke osobe, koje su
vlasnici.
Neizgrađenim građevnim zemljištem smatra se zemljište koje se nalazi unutar
granica građevnog područja, naselja na kojemu se u skladu s Prostornim planom
mogu graditi građevine za stambene, poslovne i druge namjene, a na kojemu nije
izgrađena građevina.
Neizgrađenim građevnim zemljištem smatra se i zemljište na kojemu postoji
privremena građevina za čiju izgradnju nije potrebno odobrenje za gradnju kao i
zemljište na kojemu se nalaze ostaci nekadašnje građevine.

Članak 23.

Osnovica poreza na neizgrađeno građevno zemljište je površina zemljišta izražena
u četvornim metrima.

Članak 24.

Porez na neizgrađeno građevno zemljište plaća se u visini 5,00 kn/m2 godišnje u
roku od 15 dana od dana dostave rješenje o utvrđivanju poreza.
Obveznici poreza na neizgrađeno građevno zemljište moraju Poreznoj upravi –
Ispostava Lastovo dostaviti podatke o mjestu i veličini neizgrađenog građevnog
zemljišta do 31. ožujka godine za koju se utvrđuje porez.

Članak 25.

Porez na neizgrađeno građevno zemljište ne plaća se na zemljište koje je
povjereno na privremeno upravljanje Općini i čiji vlasnici imaju uredno
prijavljeno prebivalište na području Općine Lastovo najmanje dvije godine prije
donošenja rješenja.

*7. Porez na tvrtku ili naziv*
Članak 26.

Tvrtkom, odnosno nazivom, smatra se ime pravne ili fizičke osobe pod kojom
poduzeće, poslovna jedinica ili radnja posluje.

Članak 27.

Porez na tvrtku, odnosno naziv plaćaju sve pravne i fizičke osobe koje su
obveznici poreza na dobit ili poreza na dohodak i registrirane su za obavljanje
djelatnosti i to godišnje, u roku od petnaest (15) dana od dana dostave rješenja
o utvrđivanju obveze.

I. PRAVNE I FIZIČKE OSOBE SA SJEDIŠTEM NA PODRUČJU OPĆINE LASTOVO
1. Pravne osobe iz djelatnosti industrije, poljoprivrede, šumarstva,
graditeljstva i prometa:
a) do 2 uposlena djelatnika                                 500,00 kuna
b) od 3 do 50 uposlenih djelatnika                      700,00 kuna
c) preko 50 uposlenih djelatnika                      2.000,00 kuna
d) sa 0 zaposlenih                                            1.000,00 kuna
2. Pravne osobe koje obavljaju promet roba i usluga s područja trgovine,
ugostiteljstva i turizma:
a) do 2 uposlena djelatnika                                 600,00 kuna
b) od 3 do 50 uposlenih djelatnika                      800,00 kuna
c) preko 50 uposlenih djelatnika                      2.000,00 kuna
d) sa 0 uposlenih djelatnika                             1.000,00 kuna
3. Fizičke osobe koje obavljaju djelatnost prema Zakonu o obrtu:
a) poljoprivreda, lov i šumarstvo                        150,00 kuna
b) ribarstvo                                                        300,00 kuna
c) prerađivačka industrija                                   300,00 kuna
d) građevinarstvo                                               600,00 kuna
e) trgovina                                                         500,00 kuna
f) popravak predmeta za kućanstvo                    300,00 kuna
g) popravak motornih vozila                               300,00 kuna
h) ugostiteljstvo                                                  600,00 kuna
i) promet, usluge priveza i veze                           500,00 kuna
j) financijsko posredovanje                                 600,00 kuna
k) poslovanje nekretninama                                600,00 kuna
l) djelatnost kampova                                         600,00 kuna
4. Pravne osobe s područja financija i
    osiguranja, osim FINA-e –                         1.100,00 kuna
Pravne i fizičke osobe sa sjedištem u Općini Lastovo koje obavljaju više
djelatnosti plaćaju ukupni porez na tvrtku i to:
a) pravne osobe                                             1.250,00 kn,
b) fizičke osobe                                                 750,00 kn

II. PRAVNE I FIZIČKE OSOBE SA SJEDIŠTE IZVAN PODRUČJA OPĆINE LASTOVO
1. Pravne osobe iz djelatnosti industrije, poljoprivrede, šumarstva,
graditeljstva i prometa
a) do 2 uposlena djelatnika                                750,00 kuna
b) od 3 do 50 uposlenih djelatnika                  1.050,00 kuna
c) preko 50 zaposlenih djelatnika                    2.000,00 kuna
d) sa 0 uposlenih djelatnika                             1.500,00 kuna
2. Pravne osobe koje obavljaju promet roba i usluga s područja trgovine,
ugostiteljstva i turizma:
a) do 2 uposlena djelatnika                                900,00 kuna
b) od 3 do 50 uposlenih djelatnika                  1.200,00 kuna
c) preko 50 uposlenih djelatnika                     2.000,00 kuna
d) sa 0 uposlenih djelatnika                             1.500,00 kuna
3. Fizičke osobe koje obavljaju djelatnost prema Zakonu o obrtu:
a) poljoprivreda, lov i šumarstvo                        225,00 kuna
b) ribarstvo                                                       450,00 kuna
c) prerađivačka industrija                                  450,00 kuna
d) građevinarstvo                                              900,00 kuna
e) trgovina                                                        750,00 kuna
f) popravak predmeta za kućanstvo                   450,00 kuna
g) popravak motornih vozila                              450,00 kuna
h) ugostiteljstvo                                                 900,00 kuna
i) promet, usluge priveza i veze                          750,00 kuna
j) financijsko posredovanje                                900,00 kuna
k) poslovanje nekretninama                               900,00 kuna
l) djelatnost kampova                                        900,00 kuna
4. Pravne osobe s područja financija i
    osiguranja, osim FINA-e –                         2.000,00 kuna
Ako je na istom objektu istaknuto viđe naziva iste pravne ili fizičke osobe,
plaăa se samo jedan iznos poreza.
Pravne i fizičke osobe sa sjediđtem izvan Opăine Lastovo koje u svom sastavu
imaju poslovne jedinice (prodavaonice, pogone, radionice, prodajna mjesta i
drugo) obveznici su plażanja poreza na tvrtku ili naziv za svaku poslovnu
jedinicu.

Članak 28.

Ako se tvrtka upiše u registar tijekom godine, plaća se razmjerni dio poreza na
tvrtku, odnosno naziv iz čl. 26. ove Odluke.

Članak 29.

Obveznik poreza na tvrtku, odnosno naziv, dužan je promjenu imena tvrtke,
odnosno naziva i svaku drugu promjenu što utječe na visinu poreza, prijaviti
nadležnom poreznom tijelu u roku od petnaest (15) dana od dana upisa u registar,
odnosno nastale promjene.

Članak 30.

Porez na tvrtku ne plaćaju:
– državni organi, jedinice lokalne i područne (regionalne) samouprave, fondovi i
pravne osobe iz područja društvenih djelatnosti,
– poduzeća u vlasništvu Općine,
– športske udruge i Udruge tehničke kulture,
– ostale neprofitne udruge građana.

*8. Porez na korištenje javnih površina*
Članak 31.

Porez na korištenje javnih površina plaćaju sve pravne i fizičke osobe temeljem
Ugovora o zakupu javne površine.
Porez na korištenje javnih površina obračunava se i plaća zajedno s naknadom za
korištenje javnih površina i to u visini 1 % od naknade, do 10-tog za prethodni
mjesec.
Javnim površinama smatraju se javne zelene površine, pješačke zone, trgovi,
parkovi, dječja igrališta i javno prometne površine.

III. PROVEDBENE ODREDBE

Članak 32.

Općina Lastovo poslove utvrđivanja, evidentiranja, nadzora, naplate i ovrhe radi
naplate općinskih poreza propisanih ovom Odlukom, osim poreza na korištenje
javnih površina, u cijelosti prenosi na Poreznu upravu.
Poreznoj upravi za obavljanje poslova iz stavka 1. ovog članka pripada naknada u
iznosu 5% od ukupno naplaćenih prihoda.

Članak 33.

Porezna uprava je dužna do 15-tog u mjesecu, za prethodni mjesec, Općini Lastovo
dostavljati zbirna izvješća o utvrđenim i naplaćenim porezima.

Članak 34.

Ovlašćuje se nadležna služba platnog prometa zadužena za naplatu javnih prihoda
da naknadu Poreznoj upravi obračuna i uplati u Državni proračun i to do zadnjeg
dana u mjesecu za protekli mjesec.

IV. PRIJELAZNE I ZAVRŠNE ODREDBE

Članak 35.

Stupanjem na snagu ove Odluke prestaje važiti Odluka o općinskim porezima
(»Službeni glasnik Općine Lastovo« br. 2/00).

Članak 36.

Ova Odluka stupa na snagu osmog dana od dana objave u »Narodnim novinama«, a
primjenjuje se od 1. siječnja 2007. godine.

Klasa: 410-01/06-01/01
Urbroj: 2145-02/01-06-3
Lastovo, 30. lipnja 2006.

Predsjednica
Općinskog Vijeća
**Lucija Kapiteli, dipl. ing**., v. r.

Odluka, NN 10/2007-453
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)